CELEX: 32018D0743
Language: ro
Date: 2018-05-16 00:00:00
Title: Decizia de punere în aplicare (UE) 2018/743 a Comisiei din 16 mai 2018 privind un proiect-pilot de punere în aplicare a dispozițiilor în materie de cooperare administrativă stabilite prin Regulamentul (UE) 2016/679 al Parlamentului European și al Consiliului prin intermediul Sistemului de informare al pieței interne (Text cu relevanță pentru SEE. )

18.5.2018   
            
            
               RO
            
            
               Jurnalul Oficial al Uniunii Europene
            
            
               L 123/115
            
         DECIZIA DE PUNERE ÎN APLICARE (UE) 2018/743 A COMISIEI
   din 16 mai 2018
   privind un proiect-pilot de punere în aplicare a dispozițiilor în materie de cooperare administrativă stabilite prin Regulamentul (UE) 2016/679 al Parlamentului European și al Consiliului prin intermediul Sistemului de informare al pieței interne
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1024/2012 al Parlamentului European și al Consiliului din 25 octombrie 2012 privind cooperarea administrativă prin intermediul Sistemului de informare al pieței interne și de abrogare a Deciziei 2008/49/CE a Comisiei („Regulamentul IMI”) (1), în special articolul 4 alineatul (1),
   întrucât:
   
               (1)
            
            
               Sistemul de informare al pieței interne (IMI) înființat prin Regulamentul (UE) nr. 1024/2012 este o aplicație software care poate fi accesată prin internet, dezvoltată de Comisie în cooperare cu statele membre, cu scopul de a sprijini statele membre în ceea ce privește punerea în aplicare a cerințelor privind schimbul de informații prevăzute în actele Uniunii prin instituirea unui mecanism centralizat de comunicare destinat să faciliteze schimbul transfrontalier de informații și asistența reciprocă.
            
         
               (2)
            
            
               Regulamentul (UE) 2016/679 al Parlamentului European și al Consiliului (2) stabilește norme referitoare la protecția persoanelor fizice în ceea ce privește prelucrarea datelor cu caracter personal, precum și norme referitoare la libera circulație a datelor cu caracter personal. El stabilește procedurile de cooperare administrativă între autoritățile de supraveghere, între autoritățile de supraveghere și Comitetul european pentru protecția datelor (denumit în continuare „comitetul”), și, după caz, împreună cu Comisia. IMI ar putea fi un instrument eficient de punere în aplicare a dispozițiilor privind cooperarea administrativă stabilite în Regulamentul (UE) 2016/679. Prin urmare, este necesar să se desfășoare proiectul-pilot la care se face referire la articolul 4 din Regulamentul (UE) nr. 1024/2012.
            
         
               (3)
            
            
               În cazurile în care statele membre au desemnat, în conformitate cu Regulamentul (UE) 2016/679, o autoritate de supraveghere care să funcționeze ca punct unic de contact, un astfel de punct de contact ar trebui, de asemenea, să fie considerat drept o autoritate competentă în sensul acestui proiect-pilot.
            
         
               (4)
            
            
               Pentru a asigura aplicarea consecventă a dispozițiilor prevăzute în Regulamentul (UE) 2016/679, care evidențiază cooperarea între autoritățile de supraveghere, Comisie și comitet, IMI ar trebui să prevadă stocarea tuturor datelor relevante pentru schimburile de informații. IMI ar trebui să permită autorităților de supraveghere să reutilizeze aceste date pentru orice alte prelucrări ulterioare în schimburile de informații în temeiul articolelor 56 și 60-66 din Regulamentul (UE) 2016/679.
            
         
               (5)
            
            
               IMI ar trebui să ofere o funcționalitate care să permită Comitetului european pentru protecția datelor să facă schimb de documente și informații, în conformitate cu articolul 70 alineatul (1) literele (d)-(k), (m) și (x) din Regulamentul (UE) 2016/679, schimb care este necesar pentru asigurarea tratării consecvente și la timp a cazurilor.
            
         
               (6)
            
            
               În conformitate cu articolul 4 alineatul (2) din Regulamentul (UE) nr. 1024/2012, Comisia urmează să prezinte o evaluare a rezultatelor proiectului-pilot către Parlamentul European și Consiliu. Este necesar să se prevadă o dată până la care o astfel de evaluare ar trebui să fie prezentată.
            
         
               (7)
            
            
               Regulamentul (UE) 2016/679 se aplică începând cu 25 mai 2018. Prin urmare, prezenta decizie ar trebui să se aplice de la aceeași dată.
            
         
               (8)
            
            
               Măsurile prevăzute în prezenta decizie sunt conforme cu avizul comitetului înființat prin articolul 24 din Regulamentul (UE) nr. 1024/2012,
            
         ADOPTĂ PREZENTA DECIZIE:
   Articolul 1
   Proiectul-pilot
   Articolele 56, 60-66, articolul 70 alineatul (1) literele (d)-(k), (m) și (x) din Regulamentul (UE) 2016/679 fac obiectul unui proiect-pilot de punere în aplicare a dispozițiilor referitoare la cooperarea administrativă prevăzute la articolele respective prin intermediul Sistemului de informare al pieței interne („IMI”).
   Articolul 2
   Autoritățile competente
   În scopul desfășurării respectivului proiect-pilot, autoritățile de supraveghere menționate la articolul 51 din Regulamentul (UE) 2016/679 și Comitetul european pentru protecția datelor prevăzut la articolul 68 din Regulamentul (UE) 2016/679 (denumit în continuare „comitetul”) vor fi considerate autorități competente.
   Articolul 3
   Cooperarea administrativă între autoritățile de supraveghere
   (1)   În sensul articolului 56 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               inițierea unei consultări pentru a stabili autoritatea de supraveghere principală și alte autorități de supraveghere vizate pentru o anumită prelucrare transfrontalieră;
            
         
               (b)
            
            
               comunicarea intenției de a participa la o consultare în conformitate cu litera (a);
            
         
               (c)
            
            
               comunicarea intenției de a trata un caz pe plan local;
            
         
               (d)
            
            
               comunicarea intenției autorității principale de a trata sau de a nu trata cazul.
            
         (2)   În sensul articolului 60 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               comunicarea și inițierea unei consultări privind un proiect de decizie;
            
         
               (b)
            
            
               comunicarea și inițierea unei consultări privind un proiect de decizie revizuit;
            
         
               (c)
            
            
               comunicarea intenției de a participa la consultare în temeiul literelor (a) și (b), inclusiv comunicarea de obiecții relevante și motivate;
            
         
               (d)
            
            
               comunicarea deciziei adoptate.
            
         (3)   În sensul articolului 61 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               solicitarea de asistență reciprocă din partea unei alte autorități de supraveghere sub formă de informații și/sau măsuri de supraveghere;
            
         
               (b)
            
            
               răspunsul la o cerere de asistență reciprocă incluzând acceptarea sau, în cazuri excepționale, refuzul de a se conforma cererii;
            
         
               (c)
            
            
               comunicarea cu privire la evoluția și la rezultatul măsurilor luate cu scopul de a răspunde la această cerere;
            
         
               (d)
            
            
               comunicarea oricăror aspecte legate de costuri.
            
         (4)   În sensul articolului 62 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               invitația de a participa la operațiuni comune, inclusiv investigații comune și măsuri comune de aplicare a legii;
            
         
               (b)
            
            
               comunicarea cererii de a participa sau nu la o operațiune comună;
            
         
               (c)
            
            
               comunicarea acordului de a desfășura o operațiune comună.
            
         Articolul 4
   Cooperarea administrativă dintre autoritățile de supraveghere, comitet și Comisie
   (1)   În sensul articolului 64 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               depunerea unei cereri în vederea obținerii unui aviz al comitetului cu privire la următoarele:
               
                           (i)
                        
                        
                           un proiect de decizie al autorității de supraveghere competente cu privire la oricare dintre măsurile enumerate la articolul 64 alineatul (1);
                        
                     
                           (ii)
                        
                        
                           o chestiune de aplicabilitate generală;
                        
                     
                           (iii)
                        
                        
                           o chestiune care produce efecte în mai mult de un stat membru;
                        
                     
         
               (b)
            
            
               comunicarea unui proiect de aviz al comitetului;
            
         
               (c)
            
            
               comunicarea privind cererea și, în special, privind proiectul de aviz al comitetului;
            
         
               (d)
            
            
               comunicarea unui aviz final al comitetului;
            
         
               (e)
            
            
               comunicarea intenției de a urma sau nu avizul comitetului și, dacă este cazul, de a modifica proiectul de decizie și de a comunica proiectul de decizie modificat.
            
         (2)   În sensul articolului 65 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               depunerea unei cereri pentru o decizie cu caracter obligatoriu a comitetului, în cazul în care:
               
                           (i)
                        
                        
                           o autoritate de supraveghere vizată a formulat o obiecție relevantă și motivată cu privire la un proiect de decizie a autorității principale și autoritatea principală a respins o astfel de obiecție relevantă și motivată ca nefiind relevantă sau motivată în conformitate cu articolul 60 alineatul (4) din Regulamentul (UE) 2016/679;
                        
                     
                           (ii)
                        
                        
                           există opinii divergente cu privire la autoritatea de supraveghere care deține competența pentru sediul principal;
                        
                     
                           (iii)
                        
                        
                           o autoritate de supraveghere competentă nu solicită avizul comitetului în cazurile menționate la articolul 64 alineatul (1) din Regulamentul (UE) 2016/679;
                        
                     
                           (iv)
                        
                        
                           o autoritate de supraveghere competentă nu urmează avizul comitetului în temeiul articolului 64 din Regulamentul (UE) 2016/679;
                        
                     
         
               (b)
            
            
               comunicarea unui proiect de decizie cu caracter obligatoriu a comitetului;
            
         
               (c)
            
            
               comunicarea privind cererea și, în special, privind decizia cu caracter obligatoriu a comitetului;
            
         
               (d)
            
            
               comunicarea deciziei cu caracter obligatoriu adoptată de comitet;
            
         
               (e)
            
            
               comunicarea faptului că o autoritate de supraveghere a informat operatorul sau persoana care prelucrează datele și persoana vizată cu privire la decizia finală și la data notificării.
            
         (3)   În sensul articolului 66 din Regulamentul (UE) 2016/679, IMI prevede, în special, funcționalitatea tehnică de bază de mai jos:
   
               (a)
            
            
               comunicarea măsurilor provizorii și a motivelor adoptării lor;
            
         
               (b)
            
            
               depunerea unei cereri pentru un aviz de urgență sau o decizie urgentă a comitetului;
            
         
               (c)
            
            
               comunicarea unui proiect de aviz sau a unui proiect de decizie a comitetului;
            
         
               (d)
            
            
               comunicarea privind cererea și, în special, proiectul de aviz sau proiectul de decizie a comitetului;
            
         
               (e)
            
            
               comunicarea avizului definitiv sau a deciziei finale a comitetului;
            
         
               (f)
            
            
               comunicarea intenției de a urma sau nu avizul comitetului și, dacă este cazul, de a modifica proiectul de decizie;
            
         
               (g)
            
            
               comunicarea faptului că o autoritate de supraveghere a informat părțile în cauză cu privire la decizie.
            
         Articolul 5
   Stocarea și reutilizarea datelor pentru prelucrare ulterioară
   IMI prevede stocarea datelor prelucrate în timpul schimburilor de informații în temeiul articolelor 56 și 60-66 din Regulamentul (UE) 2016/679. În cazul în care aceste date sunt necesare pentru prelucrarea ulterioară în temeiul respectivelor articole, IMI permite reutilizarea datelor stocate.
   Articolul 6
   Garantarea aplicării consecvente a Regulamentului (UE) 2016/679
   IMI oferă o funcționalitate care permite comitetului să facă schimb de documente și informații, vizate la articolul 70 alineatul (1) literele (d)-(k), (m) și (x) din Regulamentul (UE) 2016/679.
   Articolul 7
   Evaluare
   Evaluarea rezultatelor proiectului-pilot menționată la articolul 4 alineatul (2) din Regulamentul (UE) nr. 1024/2012 este prezentată Parlamentului European și Consiliului până la 31 decembrie 2021.
   Articolul 8
   Intrare în vigoare și aplicare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   Prezenta decizie se aplică de la 25 mai 2018.
   
      Adoptată la Bruxelles, 16 mai 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 316, 14.11.2012, p. 1.
   
      (2)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).